

**MINISTERUL FINANȚELOR**

Referat de aprobare

proiect de ordin pentru modificarea Anexei la Ordinul președintelui Agenţiei Naţionale de Administrare Fiscală nr.3631/2015 pentru aprobarea competenţei teritoriale de administrare

Potrivit dispozițiilor art.30 alin.(1) din noul Cod de procedură fiscală, pentru administrarea creanţelor fiscale și a altor creanțe datorate bugetelor prevăzute la art. 29 alin. (1) și (2) din același act normativ, competenţa revine acelui organ fiscal teritorial din cadrul Agenției Naționale de Administrare Fiscală, stabilit prin ordin al preşedintelui Agenției Naționale de Administrare Fiscală, în a cărui rază teritorială se află domiciliul fiscal al contribuabilului/ plătitorului.

De asemenea, potrivit dispoziţiilor art.13 alin.(3) din Hotărârea Guvernului nr.520/2013 privind organizarea şi funcţionarea Agenţiei Naţionale de Administrare Fiscală, cu modificările şi completările ulterioare, în cadrul direcţiilor generale regionale ale finanţelor publice funcţionează, ca structuri fără personalitate juridică, administraţii judeţene/de sector ale finanţelor publice, care pot avea în structură unităţi fără personalitate juridică, denumite unităţi fiscale.

În temeiul acestor prevederi legale, a fost aprobată, prin Ordinul președintelui Agenţiei Naţionale de Administrare Fiscală nr.3631/2015, competenţa teritorială de administrare, act normativ prin care unitățile administrativ-teritoriale sunt arondate serviciilor/birourilor fiscale.

Ca urmare a modificărilor aduse Hotărârii Guvernului nr.520/2013 privind organizarea și funcționarea Agenţiei Naţionale de Administrare Fiscală, a fost aprobată, prin Ordinul președintelui Agenţiei Naţionale de Administrare Fiscală nr.1099/2024 și prin Ordinul președintelui Agenţiei Naţionale de Administrare Fiscală nr.1100/2024 (acte normative cu caracter intern), noua structură organizatorică a direcțiilor generale regionale ale finanțelor publice și a municipiului București.

Printre modificările de natură organizatorică se identifică și redenumirea, în cadrul Direcțiilor generale regionale ale finanțelor publice, **a *serviciilor fiscale municipale/orășenești și a birourilor comunale***în ***unități fiscale municipale/orășenești/comunale.***De asemenea au fost reorganizate Serviciile fiscale orășenești Săcele, Codlea și Gheorgheni în unități fiscale municipale.

Având în vedere cele prezentate, este necesară modificarea anexei la Ordinul președintelui Agenţiei Naţionale de Administrare Fiscală nr.3631/2015 pentru aprobarea competenţei teritoriale de administrare, cu modificările ulterioare, pentru a reflecta redenumirea structurilor fiscale vizate de modificările de natură organizatorică.